khistorydata/jeongjo-sjw-relations huggingface dataset:
정조 7년
朴祐源。以監試初試一所試官言啓曰。兩所初場入門時。擧子有蹂躪之患云。是豈當初嚴飭之意乎。禁亂官應辦官。從當處分。明日又復如前。竝與試官而別樣嚴勘。以此預爲分付。無或犯科。蹂躪人數。亦令各該所試官。首實草記。致傷與否。亦令問于禁亂所以聞事。命下矣。臣等十九日出來之時。旣伏奉嚴飭之聖敎。故來到試所之後。卽爲屢屢申飭於禁亂所。又慮未明時開門。則必致紛踏雜亂之患。故平明後始爲開門。使之次次流入。而一邊更爲申飭於禁亂所。故許多擧子。幸免入門時蹂躪之患。而獨有一擧子。謂以氣窒。求得淸心丸。故使主掌官。卽爲出給矣。今以傳敎內辭緣。問于禁亂所。則以謂當日入門時。果無蹂躪之患。而陽城居年少一擧子。門閉之前。還爲出來。謂以達夜勞身於門外人海之餘。猝然昏窒。未能觀科。還爲出去云。故覓給淸心丸。則暫爲臥休於禁亂所近處。而仍與一擧子。相扶出去云。而致傷與否。亦爲詳問。則以爲。初無傷處云矣。當其入門時。果有蹂躪之患。則所當依傳敎首實。故再三詳問于禁亂所。所告如此。而臣等猥當莫重試役。不善檢飭。致勤嚴敎。不勝惶恐之意。敢啓。傳曰。知道。
정조 7년
朴祐源。以監試初試試官言啓曰。初場入門時。以擧子致傷事。各別搜問。則洪州幼學金命潗。廣州幼學金致鐸。爭門入場之際。果爲仆地氣塞。擔舁出去。而金命潗。今日初場。更爲觀光次入來云。金致鐸。仍爲下去本鄕云云之意。敢啓。傳曰。知道。
정조 7년
李亨元。以訓鍊都監言啓曰。今此幸行時。陵所設布帳次。布帳一百四十部。軍三百六十名。將校率領。今月二十三日出送。使之排設後回還。其中二十六名。仍留守直之意。敢啓。傳曰。知道。
정조 7년
李亨元。以禁衛營言啓曰。今此幸行時。設布帳次。布帳一百四十部。軍六十名。將校領率。今月二十三日出送。使之排設後回還。其中二十五名。仍留守直之意。敢啓。傳曰。知道。
정조 7년
癸卯八月二十二日卯時。上御誠正閣。都承旨入侍時。行都承旨沈豐之。假注書徐瀅修。記注官金鳳顯。記事官李祖承。以次進伏訖。上謂豐之曰。卿卽馳往元陵。奉審役處。而始役形止及莎草修改之分數。問于都提調。一一詳錄以來。局內諸陵。健元陵崇陵。亦爲奉審。而崇陵制度。詳細看審以奏。可也。豐之謹受命。仍命退。諸臣以次退出。
정조 7년
癸卯八月二十二日辰時。上御誠正閣。吏房承旨入侍時。左副承旨徐鼎修。假注書金孝建。記注官金鳳顯。記事官李祖承。以次進伏訖。上曰。閣臣入侍。賤臣承命出來。與直提學徐有防。原任直閣鄭東浚偕入進伏。上曰。儒生入場與否。問于試所。書題催促。賤臣出來傳命。上曰。禮房承旨入侍。左承旨朴祐源追入進伏。上命書傳敎曰。禮房承旨馳詣宗廟景慕宮。奉審摘奸以來。上問東浚曰。關西農形。何如。東浚曰。雖未能豐登。而亦不至凶歉矣。上曰。左副先退。鼎修先退。上命出。諸臣以次退出。
정조 7년
癸卯八月二十二日未時。上御誠正閣。奉審承旨入侍時。左承旨朴祐源。直提學鄭志儉。假注書金孝建。記事官李祖承李崑秀。以次進伏訖。上曰。奉審無頉乎。祐源曰。臣奉命馳詣宗廟景慕宮。奉審無頉。祭物祭器祭井皆精潔。祭官諸執事皆無頉。故以虔誠擧行之意。甲飭矣。上曰。日下西風。似有晴涼之意矣。上曰。試所收券。爲幾何。而場中幾盡呈券否。問入。賤臣承命出。以幾盡呈券。而十數儒生。尙在場屋。還奏。上曰。癸卯正月日記冊持入。賤臣出來。持冊子還入。上命祖承曰。日記自今日看檢修正。趁速粧冊。可也。上曰。都承旨奉審後入來與否。知入。賤臣承命出。以入來還奏。上曰。都承旨入侍。賤臣出來傳命。都承旨沈豐之追入進伏。上命祐源志儉先退。諸臣以次出。上曰。奉審所見。何似。豐之曰。元陵封築。比他陵寢重高。莎草多有壁立者。故年年之有頉。似由於此矣。上曰。比崇陵。如何。豐之曰。崇陵高爲八尺二寸。明陵高爲八尺八寸。而元陵則高爲十尺。比他陵過尺餘。而陵上莎草移改。終涉未安。聖意亦爲難愼。自屛風石以下。莎上加莎。補土添修。則陵上莎草。不爲改修。而封築之高。似可減下。非但小臣賤見。都提調戶禮判之意。亦同然矣。上曰。陵上莎草之奉移改築。終爲未安矣。上曰。設布帳。何間擧行乎。豐之曰。今日設施擧行矣。上曰。松溪橋役事。今至何境乎。豐之曰。幾乎完役矣。上命書傳敎曰。油遮日排設時。易致喧聒。果已各別禁戢乎。雖於排設之後。紅箭門內。自有役人。另加嚴飭。無有一分紛雜之弊。自都提擧以下。切勿多率跟隨。始役前雖無監試之事。晝則都提調提調輪回待令。夜則陵官別工作官及領役將校。亦爲輪回巡視之意。都提調知悉。虎患可慮。在前有善放砲手下送之例。今番則不必別加差送。聞自明日設布帳。軍兵多數出往云。分付隨駕營門。出去軍中。以善放軍兵。除出略干名。使之替運巡山。上曰。此傳敎。速謄一本。使宣傳官走馬往陵所。傳于都提擧。以禁火之意。亦爲申飭。宣傳官則人定前。復命之意。分付。上命退。承史以次退出。
정조 7년
行都承旨沈豐之坐。行左承旨朴祐源坐。右承旨李亨元坐。左副承旨徐鼎修病。右副承旨安聖彬坐直。同副承旨趙興鎭坐直。注書二員未差。假注書徐瀅修仕金孝建仕直。事變假注書未差。
정조 7년
安聖彬啓曰。合辭方張之時。連日闕啓。事甚未安。除在外外。未肅拜呈告人員。竝卽牌招。何如。傳曰。允。
정조 7년
沈豐之啓曰。左副承旨徐鼎修。今日不爲仕進。卽爲牌招。何如。傳曰。待明朝牌招。
정조 7년
傳于沈豐之曰。臺諫前望單子入之。
정조 7년
臺諫前望單子入之。大司諫趙尙鎭。司諫李東郁。執義李行源。持平鄭在信韓用龜落點。
정조 7년
傳于安聖彬曰。新除授臺諫。牌招察任。
정조 7년
吏曹口傳政事。以韓光會爲分內醫院提調。
정조 7년
傳于李亨元曰。湖西農事形止。近來絶不登聞。豈其巡路災傷。溢目之故。無暇於登聞耶。否則向日雨水。亦不陳聞。何也。令廟堂。申飭該道伯處。
정조 7년
傳于朴祐源曰。再明曉出宮時。當親押。該房以此知悉。
정조 7년
以同副承旨趙興鎭牌不進罷職傳旨。傳于安聖彬曰。只推。更爲牌招入直。
정조 7년
傳于朴祐源曰。今日則役處。別無董察之事乎。聞軍門布帳及排設房布帳。皆於今日排設云。喧譁另加嚴禁。而明日陵上油遮日排設後形止。卽爲狀聞。或草記事。傳于都提調。將校夜巡。軍兵替巡。係是渠輩疊役。況於近日。夜氣涼冷。夜必設粥事。分付本都監郞廳之意。一體傳于都提調。
정조 7년
以洪忠兵使御營軍上番狀啓。傳于安聖彬曰。早知本道軍之當次。則豈令徵番。大抵湖農之判歉。甚於畿農。此時治資治糧之際。弊及隣族。可以推知。是豈遇災歲恤民隱之本意。不卽警咳。難免其責。御營大將李柱國。從重推考。以此意令廟堂行會。該兵使處分等狀本。雖未來到。穡事之山沿各異。業已聞知。道內尤甚之次邑及稍實邑之尤甚面里。限麥秋停番。畿內準此爲之事。分付。
정조 7년
傳于趙興鎭曰。坐直承旨與閣臣入侍。
정조 7년
以大司諫趙尙鎭。持平韓用龜牌不進罷職傳旨。傳于安聖彬曰。只推。
정조 7년
以原春監司農形狀啓。傳于趙興鎭曰。觀此東伯狀本。本道農形。大違始料。嶺之東西。登歉各異。雖以原州一邑言之。所謂登穰面里。田畓各穀成實。亦皆不實云云。言念民事。食息奚甘。來頭接濟之策。當靡所不用其極。無或先致繹騷。各自安堵之意。道伯須於巡路。面飭邑宰。曉諭民人。大抵本道習俗。或多不恒厥居之患。蓋因土瘠民貧之故。況値荐歉。尤難望奠居。年前誰金事。亦是已跡。今年守宰。萬有一放意。使窮民任其所之。則該守宰。當置重罪。亦以此意。登關嚴飭。仍令道伯。宣布列邑。俾各着念。從當發遣接廉之行。以驗勤慢。竝須知悉事。自廟堂今日內行會。未巡到諸邑農形民情。隨卽登聞事。一體。分付。東伯則發巡之後。先從目下數邑所見陳聞。而嶺伯海伯。尙無一字狀辭。何其怠忽之甚也。纔於錦伯。已有申飭。而嶺伯海伯處。亦爲關飭事。分付。
정조 7년
朴祐源。以弘文館言啓曰。校理李頤祥。旣有只推之命。卽爲牌招察任。何如。傳曰。允。
정조 7년
安聖彬。以司僕寺內乘一二提調意啓曰。今此幸行時。本寺正當爲進鞭差備。而正李東郁。移拜臺職。其代令該曹。以在京無故人。口傳差出。以爲差備之地。何如。傳曰。允。
정조 7년
李亨元。以司僕寺一二提調意啓曰。今此元陵行幸時。內乘二員。當爲隨駕矣。假內乘一員。令該曹口傳差出。使之入直。回鑾後卽爲減下。何如。傳曰。允。
정조 7년
兵曹口傳政事。以李東秀爲假內乘。
정조 7년
李亨元。以都摠府言啓曰。今此元陵幸行時。新除授副摠管李鎭翼。守宮受點。而時無職名。令該曹口傳付軍職。以爲肅謝之地。何如。傳曰。允。
정조 7년
兵曹口傳政事。副司直李鎭翼單付。
정조 7년
安聖彬。以備邊司言啓曰。卽因義州府尹李度默盛京禮部咨文上送事狀啓判付下敎內。觀此皇旨旨下。辭旣縷縷。至有使禮部堂官。傳諭知之之語。來頭使行。當有謝恩乎。然則咨文中。亦不可不添入此句語。議于諸原任。指一草記事。命下矣。今此皇旨。出於格外。別送謝使。宜用戊戌近例。回咨中先及別送謝价之語。依聖敎擧行。允合事宜。議于諸原任。僉意皆同之意。敢啓。傳曰。皇旨如是縷縷。則別撰咨文。善爲措辭。趁到瀋京前入送。以示我國申謝之意。彼必樂聞矣。至於別送使价一款。雖有戊戌近例。伊時則陳辨之餘。急於謝恩。不獲已拔例差遣。而今又循用。後當永作應行之擧。使行得無稠疊之弊乎。且彼到瀋京之後。必有別般恩禮。然則別使自不得不差遣。予意以爲。今番回咨措語。盛陳謝恩之意。仍以來頭使行。更當奉表稱謝爲說。未知何如。此或有泛忽之嫌。則依卿等言。別送謝使。亦無不可。更加商確。指一草記。待下批回咨。嚴飭槐院。使之今日內正書入送。可也。
정조 7년
李亨元。以備邊司言啓曰。以謝恩使入送草記批旨。有更加商確。指一草記之命矣。以今番皇旨見之。到瀋京之後。必有別般恩禮。然則別使自不得不差遣。誠如聖敎。昨日草記中。臣等之意亦以爲。瀋陽問安使回還後。別送謝恩使之意也。至於回咨措語。則來頭使行。當奉表稱謝爲說。聖敎允當。別送謝价之意。自在其中。今方依下敎。分付撰出之意。敢啓。傳曰。依此爲之。可也。
정조 7년
李亨元。以兵曹言啓曰。臣於日前。得聞十六日儒生殿講時。內禁衛將權拭。橫竹於政院近處。近仗軍士拔其竹而折之云。而權拭。以此呈病引義。故臣驟聞其說。全昧事實。只謂地是政院公會所見處。則軍卒之往而禁之。事體當然。而至於拔而折之。似是喧擾中所爲。臣果略治軍卒矣。昨朝赴政之時。始爲詳問伊時委折。則當初本事。非爲其承宣所見處。而使之禁之。渠之橫竹。在於殿座時閤外侍衛之列。故果爲折而禁之云。假令是承宣所見處而已。旣係銀臺公會所見處。則渠以武弁。亦當審愼。而況於莫重殿座。身率禁旅。咫尺侍衛。少無嚴畏。肆然橫竹者。揆以紀綱。萬萬驚駭。不可以事過而置而不論。內禁衛將權拭。令該府拿問嚴處。臣忝居本兵之長。旣不能先事檢飭。末乃錯認事狀。反治軍卒。而不卽仰請勘罪者。昏謬不職之罪。無以自逃。臣則惶恐待罪之意。敢啓。傳曰。宜禁其橫竹。不宜禁其拔竹。而卿則反治拔竹之禁仗軍。斗護橫竹之禁軍將。何也。事出常情之外。此等草記。酬應不已疲乎。更又思之。往在戊戌春。訓局陣上橫竹之將官。以致其時將臣之所遭。卿之處事之如彼。似因畏彼已跡。原其心則良亦愍矣。然始旣周遮。旋又首實。眞所謂前何心後何心者也。些有顚倒之嫌。而近來風習皆如此。卿何必深引。大抵陣上橫竹。其律猶且不輕。況在殿庭侍衛之列者。恣意冒犯。師律國綱。到底掃地無餘地矣。卿則勿待罪。
정조 7년
李亨元。以訓鍊都監言啓曰。依傳敎。陵所設布帳軍兵中。擇送善放砲手三十名。將校率領。替運巡山。以防虎患之意。敢啓。傳曰。三十名。中減半送之。
정조 7년
李亨元。以禁衛營言啓曰。依傳敎。陵所設布帳軍兵中。擇送善放砲手二十名。將校率領。替運巡山。以防虎患之意。敢啓。傳曰。二十名。中減半送之。
정조 7년
李亨元。以禁衛營言啓曰。今八月二十五日元陵幸行時。本營騎士二番。鄕軍四哨隨駕事。命下矣。銅龍逆陽貳極等門把守軍兵。各該將官率領。仍直外營。各處入直將官軍兵等。以新番鄕軍。依例除標信。替代出用。西營入直。鄕軍依兵曹啓下節目。以新番鄕軍前期一日待標信替代入直。而二十六日還宮後。還入直之意。敢啓。傳曰。知道。
정조 7년
李亨元。以御營廳言啓曰。今此元陵幸行時。依定式。東營把摠李需克。哨官金光潤。率領新番前哨軍六十一名入直。集春營哨官趙宗藺。率領新番前哨軍五十名入直。而竝待標信。前期一日。替代出用。還宮後以舊番鄕軍。還爲替直之意。敢啓。傳曰。知道。
정조 7년
李亨元。以訓鍊都監言啓曰。陵所出送善放砲手三十名。依傳敎減半定送之意。敢啓。傳曰。知道。
정조 7년
李亨元。以禁衛營言啓曰。陵所設布帳軍中。善放砲手。依傳敎減半。以十名定送之意。敢啓。傳曰。知道。
정조 7년
安聖彬。以義禁府言啓曰。時囚罪人金興魯原情公事判付內。參考他囚律。勘放後。草記事。命下矣。金興魯段。慶尙前水使李喆運査啓內。乙未丙申兩年反作。各穀六百三十三石零。罪取考律文。則續大典倉庫條有曰。虛錄守令。徒三年定配。又五年禁錮。反作守令。以虛錄律論云。而金興魯旣非反作首犯。依他囚例反作本律。以公罪。徒三年定配。收贖放送之意。敢啓。傳曰。允。功議。區別分揀。
정조 7년
安聖彬。以義禁府言啓曰。金興魯依他囚例反作本律。以公罪。徒三年定配。收贖放送事。草記批旨內。功議區別分揀事。命下。而金興魯無功議云矣。敢啓。傳曰。知道。
정조 7년
大司憲洪良浩。掌令洪周萬。校理沈基泰。獻納申致權。正言李尙度。副修撰李鼎運啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 7년
大司憲洪良浩。掌令洪周萬。獻納申致權。正言李尙度啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。
정조 7년
癸卯八月二十三日辰時。上御誠正閣。禮房承旨入侍時。一直提學鄭志儉。行左承旨朴祐源。假注書徐瀅修。記事官徐崑秀尹行任。以次進伏訖。上命西坡集有無。問于玉堂以奏。賤臣承命。出問後還奏曰。無之云矣。上命二直提學入來與否。知入。賤臣出問後還奏曰。入來云矣。上曰。與之偕入。可也。賤臣承命出。與二直提學徐有防偕入進伏。上命諸閣臣。看詳籌謨錄凡例。上命備局草記催促。賤臣承命出。持草記以入。上命大提學。藝文提學。皆已撰出咨文乎。知入。賤臣出問還奏曰。未及出草云矣。上命書傳敎曰。院中苟艱。受由承旨。由限已屆。牌招察任。書訖。命退。諸臣以次退出。
정조 7년
癸卯八月二十三日未時。上御誠正閣。承旨入侍時。左承旨朴祐源。假注書金孝建。記事官李崑秀尹行任。以次進伏訖。上命書兵曹草記批答訖。命退。承史以次退出。
정조 7년
癸卯八月二十三日酉時。上御誠正閣。坐直承旨與閣臣入侍時。原任直閣金載瓚。同副承旨趙興鎭。假注書金孝建。記事官李崑秀尹行任。以次進伏訖。上謂載瓚曰。安岳。何如。載瓚曰。物衆地大矣。上曰。有何弊瘼乎。載瓚曰。有大弊。量田與還上二件事矣。舊量田。今爲百三十年。故田政紊亂。莫此爲甚。及今改量爲計。而非但經始鉅役之爲難。虛實難辨。效害相混。亦不可以猝地變通矣。至於還上。則元數合爲六萬四千石。稷還爲三萬三千石之多。故每當分還之時。民不輸去。盡置倉底。臨時還納。故俱爲陳腐。有名無實。若以小米。換本改色。則似爲矯弊之端。故方與道臣。相議變通之計。而亦無好道矣。上曰。下去後。何以爲治乎。載瓚曰。臣以年少初手。猝當弊局。百事僨誤矣。上曰。長山串伐木事。何如。載瓚曰。備局初不得指一行會。故伐木一千三百株。六百株則運致海邊。三百株則置於中道。四百株。以戰防戰輸運。故運致之際。收斂隣近五邑民錢。雇軍調發矣。上曰。如此災歲。動民伐木。此豈成說乎。民間則謂以修理宮闕。襲謬收斂云。尤爲駭然矣。載瓚曰。臣適往長山。以惠廳庫舍修補之意。曉諭役民。亦使之中止。而該水使急於上司擧行。方未知何以爲之矣。上曰。近來海西人心。何如。載瓚曰。自昨年以後。渠輩知畏知法。比前差勝矣。仍命先退。載瓚先出。上命書傳敎曰。此去咨文。定禁軍下送。以二十四時定限。祗受日時。詳細狀聞。仍卽嚴飭譯學。星火入送鳳城。趁皇帝駕到瀋陽前。傳送盛京禮部之意。措辭傳通于鳳城將。待譯學出來。更卽具由狀聞事。下諭于灣尹。仍命退。承史以次退出。
정조 7년
行都承旨沈豐之齋宿。行左承旨朴祐源齋直。右承旨李亨逵齋宿。左副承旨徐鼎修齋宿。右副承旨安聖彬齋宿。同副承旨趙興鎭齋直。注書二員未差。假注書徐瀅修齋宿金孝建齋直。事變假注書崔重圭仕。
정조 7년
沈豐之啓曰。左承旨朴祐源今日不爲仕進。卽爲牌招。何如。傳曰。允。
정조 7년
傳于趙興鎭曰。同副承旨與獻陵令安鼎福入侍。
정조 7년
傳于趙興鎭曰。右副承旨馳詣懿陵。奉審摘奸以來。
정조 7년
徐鼎修。以弘文館言啓曰。新除授校理李頤祥。時在京畿廣州地。修撰林道浩。時在洪忠道連山地。修撰姜彝正。時在公山地。經筵入番事緊。請竝斯速乘馹上來事。下諭。傳曰。許遞。前望單子入之。
정조 7년
玉堂兩司前望單子入之。執義金載人。正言盧廷良。校理金方行。修撰李昌漢。副修撰吳泰賢落點。
정조 7년
傳于徐鼎修曰。新除授玉堂及兩司牌招。
정조 7년
以校理李頤祥牌不進罷職傳旨。傳于朴祐源曰。只推。
정조 7년
以修撰李昌漢牌不進罷職傳旨。傳于朴祐源曰。只推。
정조 7년
以副校理柳孟養姜忱牌不進罷職傳旨。傳于徐鼎修曰。只推。
정조 7년
傳于徐鼎修曰。動駕在明。在外玉堂及兩司許遞。前望單子入之。
정조 7년
傳于趙興鎭曰。戶房承旨入侍。
정조 7년
吏曹口傳政事。以金載人爲司僕正。
정조 7년
沈銖在外。代以崔重圭爲事變假注書。
정조 7년
李亨逵啓曰。陵幸時前一日申前。不得着戎服。古例也。而卽者中官。經具戎服。行過政院。揆以體例。不可無警。當該中官。從重推考。何如。傳曰。允。
정조 7년
傳于李亨逵曰。明日出宮門路。以仁和門爲之。
정조 7년
以京畿監司松溪石橋畢役事狀啓。傳于李亨逵曰。橋役速完。卽牧使董工之力也。況是幾百年復重修之事。宜有奬勞酬勤之擧。地方官楊州牧使兪彦鉉孰馬一匹賜給。監役將校頭目工匠姓名。別具狀聞。後錄馳啓事。回諭。
정조 7년
傳于趙興鎭曰。左承旨入侍。
정조 7년
沈豐之啓曰。今此行幸時。本院印信。當爲齎去。禮曹印信一顆。留院時取用。何如。傳曰。允。
정조 7년
李亨逵。以兵曹言啓曰。今此元陵幸行時。右邊捕盜大將具明謙。以禁軍別將。領軍隨駕矣。回鑾間左邊捕盜大將徐有大。姑令兼察。何如。傳曰。允。
정조 7년
李亨逵啓曰。因兵曹草記。今此幸行時。右邊捕盜大將具明謙。以禁軍別將。領軍隨駕矣。回鑾間左邊捕盜大將徐有大。姑令兼察事。允下矣。左邊捕盜大將徐有大。卽爲牌招聽傳敎之地。何如。傳曰。允。
정조 7년
以黃海監司惠廳庫舍修改時椽木斫伐停止事狀啓。傳于趙興鎭曰。惠廳庫舍修理。元非時急之役。故椽木斫伐。當初廟堂。以待秋擧行。分付該道云。廟堂之意。似欲姑觀秋事出場也。觀此狀辭。該水使事。萬萬輕率。萬萬駭妄。不待秋事出場。七月役民。以致怨咨載路。卽此一款。難免重勘。況收斂雇價。至及隣送之諸邑。雖曰丙子以後謬例云。然此非宮闕之役。則援用不當援之謬例。尤屬駭然。且其道伯以沿海被災。防報備局爲言。備局卽大臣衙門。凡有題決。大臣輒皆主之。大臣以平日恤民隱祛民瘼之誠意。有聞必當立令停止。然則該水使之不有巡營知委。汲汲斫伐。又可謂罪上添罪。此而無別樣罪過。何以解海民之惑。而慰海民之情。黃海水使徐有和爲先罷黜。其罪狀令攸司拿問處之。雖以道伯言之。旣知事情之如許。宜卽早報備局。預飭該閫。而不此之爲。及其巡到之後。目擊輦載之狀。始乃狀聞。何其後時之甚也。此道臣。固知有緩不及事之病。而事係民事。亦豈不矯舊習。黃海監司沈念祖緘辭從重推考。斂民錢貨。自巡營一一還給民間。萬一有從中消融之弊。道伯首被不能察飭之責。令廟堂。竝以此意。措辭行會。
정조 7년
徐鼎修。以吏曹言啓曰。明日元陵幸行時。左右通禮不可不備。而左通禮兪岳柱。身病猝重。勢難察任云。今姑改差。其代口傳備擬以入之意。敢啓。傳曰。知道。
정조 7년
李亨逵。以扈衛廳別將。以留都大臣行判中樞府事洪樂性意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 7년
吏曹口傳政事。以洪宗藎爲左通禮。
정조 7년
李亨逵。以扈衛廳別將。以留都大臣意啓曰。明日大駕擧動後。都城各門初昏時閉。啓東時開事。已自兵曹。啓下矣。城門旣已早閉晩開。則巡邏亦當早發而晩罷。待南山擧烽火發巡。趁啓東時撤還。此意令漢城府知委各部。使閭巷人。預爲知悉。亦爲分付於留都軍門。何如。傳曰。允。
정조 7년
李亨逵。以兵曹言啓曰。來朔立番騎兵。例於今月二十五日點考。而幸行相値。以二十七日退行之意。敢啓。傳曰。知道。
정조 7년
李亨逵。以禁衛營言啓曰。來九月當原春道五哨軍兵逢點實數六百五十二名。已爲點閱整齊。來九月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 7년
李亨逵。以禁衛營言啓曰。本營分授崇禮門南邊第一城廊近處體城三間許頹圮處。今已畢築。把守軍撤罷之意。敢啓。傳曰。知道。
정조 7년
李亨逵。以禁衛營言啓曰。今八月二十五日元陵幸行時。本營騎士二番。鄕軍四哨隨駕事。命下矣。本營則千摠沈輔賢。騎士將金省身。哨官鄭德晃林洽。敎鍊官安興海。騎士二十五人新番鄕軍三十七名。兼別破陳二名率領入直。南別營則哨官安㢞。別騎衛二人。新番鄕軍十七名率領守直。火藥庫則哨官金爀。別破陣八名。兼別破陣六名。新番鄕軍八名率領守直之意。敢啓。傳曰。知道。
정조 7년
李亨逵。以禁衛營言啓曰。來十一月當八番中部後司屬原春道五哨軍兵。來十月二十五日京中逢點。依例準二朔立番之意。本道監司處。預爲知委。何如。傳曰。允。
정조 7년
李亨逵。以御營廳言啓曰。本廳來九月十月兩朔應立中部右司屬洪忠右道五哨軍兵。已爲逢點整齊矣。九月初一日。與中司軍兵替代立番後。舊軍放送之意。敢啓。傳曰。知道。
정조 7년
李亨逵。以御營廳言啓曰。洪忠兵使御營軍上番狀啓。傳曰。早知本道軍之當次。則豈令徵番。大抵湖農之判歉。甚於畿農。此時治資治糧之際。弊及隣族。可以推知。是豈遇災歲恤民隱之本意。不卽警咳。難免其責。御營大將李柱國。從重推考。以此意。令廟堂行會。該兵使處分等狀本。雖米來到。穡事之山沿各異。業已聞知。道內尤甚之次邑及稍實邑之尤甚面里。限麥秋停番。畿內準此爲之事。分付事。命下矣。臣於嚴敎之下。萬萬惶恐。而本廳來十一月十二月當上番湖西軍徵召一款。成命之下。有不敢擅便。姑待該道分等狀本來到。擧行。何如。傳曰。允。
정조 7년
李亨逵。以守禦廳言啓曰。今此元陵行幸時。各營諸色標下餘軍。量宜作隊。將官領率。留待入直本營事。自兵曹節目。啓下矣。本廳中軍白東俊。別破陣四十名。量宜作隊。領率將官。今月二十四日申時量。依例留營入直之意。敢啓。傳曰。知道。
정조 7년
癸卯八月二十四日辰時。上御誠正閣。同副承旨與獻陵令入侍時。獻陵令安鼎福。同副承旨趙興鎭。假注書金孝建。記事官李崑秀尹行任。以次進伏訖。上曰。桂房舊面。多年復見。而顔貌鬂髮。雖謂之勝昔日。可也。命先出。鼎福退出。上曰。注書指路出去。可也。賤臣承命偕出。上曰。軍士房承旨入侍。賤臣出來傳命。與右承旨李亨元偕入進伏。亨元曰。訓局節目中。動駕時武藝出身饋粥療氣等節。自兵曹擧行。而犒饋則無擧論矣。行幸回鑾後。犒饋一節。亦令兵曹擧行乎。以訓局擧行乎。敢此。仰達矣。上曰。令兵曹擧行。可也。出擧條上命退。諸臣以次退出。
정조 7년
癸卯八月二十四日午時。上御誠正閣。左承旨入侍時。行左承旨朴祐源。假注書金孝建。記事官李崑秀尹行任。以次進伏訖。上曰。一二所榜善出云耶。祐源曰。未聞外間所聞矣。仍命退。承史以次退出。
정조 7년
癸卯八月二十四日申時。上御誠正閣。戶房承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上曰。稟事閣臣入侍。賤臣承命出。與二直提學徐有防偕入。上曰。明日出宮。以四更命下。而開門若於三更定限。則城外軍兵。似有未及窘速之患。分付兵曹。更爲磨鍊以入。可也。上命書榻敎曰。軍士房承旨入侍。賤臣承命出。與右承旨李亨元偕入。亨元曰。訓局節目中動駕時。武藝出身饋氣療飢等節。自兵曹擧行。而犒饋則無擧論矣。行幸回鑾後。犒饋一節。亦令兵曹擧行乎。以訓局擧行乎。敢此。仰達矣。上曰。令兵曹擧行。可也。出擧條亨元曰。幸行回鑾後。隨駕軍兵等犒饋。近年連以乾犒饋擧行矣。今番亦依近例擧行乎。臣待罪該房。敢此。仰達矣。上曰。依近例以乾犒饋爲之。向日兵判軍兵去就。取稟時。不爲提奏。從重推考。可也。出擧條以司僕寺正望筒。上命書傳敎曰。首望陣上進去。以在京無故人擇擬以入。仍命退。承史以次退出。
정조 7년
癸卯八月二十四日申時。上御誠正閣。左副承旨入侍時。左副承旨徐鼎修。假注書徐瀅修。記事官李崑秀尹行任。以次進伏訖。上命鼎修讀公事訖。命退。諸臣以次退出。
정조 7년
癸卯八月二十四日酉時。上御誠正閣。左承旨入侍時。行左承旨朴祐源。假注書金孝建。記事官李崑秀尹行任。以次進伏訖。上曰。留院公事持入。賤臣出來傳命。持公事還入。上曰。通鑑唐記宣宗卷持入。賤臣出來。持冊子入進。上命書傳敎曰。以今民事。雖大於此之供獻。尙欲停止。至於蟹供。別無緊關用處。爲弊聞甚不些。昨年筵臣。亦以此意。有所陳達。其時因節晩。未果分付。今則適當供獻之時。及今知委。猶可及之。今年藥院所供生蟹。醢蟹特竝姑爲停止。仍以此意。卽令藥院行會該道。設有已應役之民戶。竝卽推給。如是申飭。而萬一有不實之弊。先自道伯。難免勘過。亦爲嚴飭。又命書傳敎曰。今年畿農。已判大歉。荐飢民情。必當遑汲。嗣後接濟之方。行將博詢廟堂。悉心措劃。此槪分等以後事也。姑不別白處分。而至於竹山等數邑之日前雹災。挽近所無。被災面里景色之愁痛。十倍甚於長豐通金諸邑。竹山被災。尤有甚焉。統論一境。幾至四之三。目下慰撫奠接之策。實係時急。自廟堂行會道伯。仍令道伯。嚴飭該邑。被災面里。使卽一一躬察形止。區別報來。待報來卽爲狀聞事。分付。仍命退。諸臣以次退出。
정조 7년
行都承旨沈豐之隨駕宿。行左承旨朴祐源隨駕直。右承旨李亨元隨駕直。左副承旨徐鼎修隨駕宿。右副承旨安聖彬隨駕宿。同副承旨趙興鎭隨駕宿。注書二員未差。假注書徐瀅修隨駕宿金孝建隨駕直。事變假注書崔重圭守宮直。
정조 7년
元陵入齋室後。奎章閣政院玉堂藥房口傳問安。答曰。知道。
정조 7년
有政。吏批。判書金鍾秀在外未肅拜。參判鄭昌順進。參議兪彦鏶在外未肅拜。左副承旨徐鼎修進。以沈喜永爲內贍主簿。戶曹判書徐有隣。禮曹判書李在協。以上今加正憲加資事。承傳。
정조 7년
兵批。判書李𡊠進。參判尹塾侍衛。參議李在學侍衛。參知鄭存中守宮。右承旨李亨元進。以柳惠根爲天城萬戶。副司果李升運尹星基單付。
정조 7년
癸卯八月二十五日丑時。上詣元陵擧動時。行都承旨沈豐之。行左承旨朴祐源。右承旨李亨元。左副承旨徐鼎修。右副承旨安聖彬。同副承旨趙興鎭。假注書徐瀅修金孝建。記事官李祖承李崑秀。以次侍立。上具戎服。乘輿出。親押于仁政殿。命亨元。先廂使之先詣事。分付。藥房都提調徐命善進前奏曰。曉氣過涼。以駕轎動駕。似好矣。上。可之。鼓三嚴。出仁政門。降輿乘轎。由敦化門興仁之門至松溪橋上住轎。命楊州牧使兪彦鉉。廣州府尹金宇鎭入侍。彦鉉宇鎭趨入。上謂彦鉉曰。此橋修改。役巨事殷。而其成也速而完。此皆地方官誠心董工之效。予庸嘉乃。彦鉉對曰。此皆由於朝家之措置。庶民之樂赴。臣何力之有焉。謂宇鎭曰。廣尹之威儀。頗不草草矣。仍命京畿監司各務差使員。待令于晝停所。時。上駟失御。鳴鸞不和。亨元請司僕寺僉正李正模記過。上命置之。到晝停所。上降轎。入幄次。命宣傳官勞問軍兵。仍命京畿監司各務差使員入侍。京畿監司沈頤之。楊州牧使兪彦鉉。廣州府尹金宇鎭。驪州牧使元厚鎭。以次進前。奏職姓名。上謂頤之曰。今番幸行。雖是情禮之不可已者。而適當災歲。或恐有貽弊之端。夙宵一念。憧憧不弛。卿能體予此意。凡係撓民之事。一皆剋減乎。頤之對曰。前後聖敎。旣懇且摯。臣在承流之地。曷敢不奉揚德意乎。雖是自前應行之役。一皆除減。而其中不得不分定者。亦因特敎。以儲置米會減矣。上問彦鉉曰。本邑年事。何如。彦鉉對曰。一邑之內。面里不同。數月之間。災實立判。今年分等。果難稱停。而統言之。則不至大無矣。上以問宇鎭宇鎭對曰。本邑亦未免歉。而比之昨年則稍勝矣。上以問厚鎭厚鎭對曰。本邑年事則反不如昨年矣。上命畿伯差使員先退。命善進曰。俄者駕轎馬不能閑御。致有承宣之請罪郞官。臣以本寺提擧。不能檢飭。實甚惶悚矣。上曰。郞廳亦命勿論。在卿尤豈有難安之端乎。仍命軍兵食代催促。少頃外辦。上乘駕轎行數里。降轎乘馬。天明至布縷峴。民人觀光者。扶老携幼。滿山遍野。或植杖傴僂。欣瞻羽旄之美。或鞠躬延佇。自著愛戴之誠。於是。近臣知天顔之有喜矣。仍至元陵洞口下馬所。上降馬乘輿。敎曰。作門內喧聒太甚。禁喧郞廳記過。仍入齋室。改具翼善冠黲袍烏犀帶。乘輿詣元陵紅箭門外。降輿入就展謁位。北向立。宗親文武百官。俱以淺淡服。分東西就紅箭門外拜位。上四拜。在位者皆四拜。上仍詣陵上。承史閣臣及內局都提調提調隨後。上命時原任大臣都監都提調提調京畿監司地方官入侍。賤臣承命出。與領府事金尙喆。領議政鄭存謙。判府事李徽之。領敦寧金熤。都監都提調鄭弘淳。戶曹判書徐有隣。禮曹判書李在協。京畿監司沈頤之。地方官楊州牧使兪彦鉉偕入。上奉審陵上後。命招入役夫赴役。上御陵左。命時原任大臣進前。敎曰。制度何以爲定。弘淳曰。上尖下豐。卽萬年之圖。而當初制度。尙欠上尖。故水道不免汎濫。莎草每多蹲縮。今番修改時。下面則仍舊。而上面豐厚處。以漸而從尖。似好矣。上以問諸大臣。皆如弘淳言。上曰。僉議詢同。依此始役。可也。役旣始。上亦不入小次。命善進前曰。今日役事。恐難速完。臣等自當悉心監董。暫入小次。以時出臨似好。故敢達。諸大臣以次進前。齊聲奏曰。苟是有歉於情禮之事。則臣等何敢强拂聖孝。煩聒不止乎。日氣尙熱。工役且遠。姑還小次。待告安祭時奉審。千萬伏望。上曰。來瞻象設。追慕倍切。今予伸情之地。惟在於筋力爲禮。卿等勿復煩請。上曰。舊莎置諸何處。弘淳曰。置之陵北屛處矣。上問尙喆曰。何處是寧陵舊壙。尙喆曰。去陵上不過若干步。伊時始役。見舊壙塗灰。請對稟旨。移定珠丘矣。上御後岡。謂尙喆等曰。本陵局勢。果何如。尙喆等曰。臣等俱無所知。而雖以臆見論之。主勢尊嚴明堂寬敞。支幹蜿蜒。案帶齊整。此實我聖祖無疆之福力。我聖上不匱之孝思。有以致之。豈人謀之所能及哉。上分命諸臣監董工役。存謙主前面。命善主左偏。弘淳主右偏。有隣民始在協主後面。而上與承史閣臣。周視四面。取土之際。或有纖芥之不精者。卽命去之。謂弘淳曰。役夫中最勤實者知奏。弘淳。以金有才等二人對。上命給木綿人一疋。以激勵之。於是。諸役夫競相知勸。皆兼人之力。上命豐之。諭別看役曰。勿速完。惟以堅且精爲主。日且晏。諸大臣又進前。請入小次。上又不許。上謂有隣曰。役夫朝食。一齊整備。待封築畢。卽使之聚飯。仍始被莎之役。可也。旣而別看役。率工匠升陵上。引繩懸曲尺。裁量高低上下。無不中制。封築旣完。役夫就食。頃之。食已齊集。乃上莎草。上。謂諸臣曰。旱餘莎草。得無枯損之慮乎。弘淳曰。以新造水車。隨時灌注。則豈有枯損之理乎。命善曰。晩炎如此。不數日必雨下矣。上又親勞玉趾。奉審四面莎草。仍命陵官進前。敎曰。予不得以時展省。凡係守護灑掃等事。一畀之爾等爾等。勿以予之未能躬覩。少懈修飭之節。以體予羹墻之慕也。況此新上莎草。尤宜別加沾潤。然後庶不至枯損。自今晦限解凍前。莎草有無頉。每十日報于禮曹。以爲登聞之地。可也。仍謂在協曰。卿亦親承下敎。待陵官報來。隨卽草記。可也。在協與陵官等。謹受命上莎畢。上命祐源。百官外儀整齊。祐源。以東西唱引儀不卽待令。請罪。上命置之。遂入幄次。左通禮跪啓請行禮。上詣盥洗位盥洗。仍詣丁字閣。陞自東階就版位。引儀分引陪享官入就位。贊禮啓請四拜。上四拜。在外者皆四拜。上詣神座前。北向跪。贊禮啓請三上香。上三上香。贊禮啓請執爵獻爵。上執爵獻爵。仍少退跪。大祝進讀祝文訖。上降復位。亞獻官終獻官以次行禮訖。贊禮啓請四拜。上四拜。在位者皆四拜。上仍詣望燎位。大祝奉祝板。燎於坎。贊禮啓禮畢。上命辭陵禮明日爲之。遂至紅箭門。命局內諸陵展拜。百官行禮置之。豐之進前曰。終日勞動。先詣齋室。差晩展謁。似好矣。上曰。不甚憊矣。仍乘輿至健元陵紅箭門。降輿入就展謁位。左通禮跪啓請四拜。上四拜訖。仍詣陵上奉審。次詣碑閣丁字閣奉審。還至紅箭門。乘輿詣徽陵。如上儀。次詣顯陵。先謁文宗大王仙寢。次謁顯德王后仙寢如初儀。次詣穆陵。先謁宣祖大王仙寢。次謁懿仁王后仙寢。次謁仁穆王后仙寢如上儀。至紅箭門。乘輿遂還齋室。命都監都提調提調入侍。都監都提調鄭弘淳。提調徐有隣李在協。以次進伏。上曰。今日來此。予心一倍愴慕。賴卿等之誠心董役。一念憧憧之事。得以順成。予庸感歎。弘淳曰。臣等一分效力之地。惟在此等處。方以大役之順成爲幸。而今承聖敎。不勝惶愧矣。上曰。員役工匠。方欲賜饌。戶判出去。一竝聚會於閤門。一一分與。使之各自醉飽。可也。仍命都提調提調先退。都承旨入侍。豐之進伏。上命書傳敎曰。日吉辰良。元陵陵上改修之役告成。欣幸之餘。冞切孺慕之痛。大抵役處張大。如是速完。莫非董事諸臣勤勞之力。宜有嘉奬之擧。且有甲子已例。尤宜卽日行賞。改修都監都提調行判中樞府事鄭弘淳鞍具馬一匹面給。提調戶曹判書徐有隣。禮曹判書李在協竝加資。郞廳戶曹正郞韓大裕陞敍。別工作繕工監奉事沈喜永。兼監役元陵別檢李升運。參奉尹星基亦爲陞六。進排官典設別提具善亨。繕工監役李敦源各兒馬一匹賜給。領役將校鄭東仁柳惠根。邊將除授。沈成雲令該營門。相當窠陞差。奏時官高景周。相地官金喜慶及其他計士員役工匠等。依甲子年例。考例施賞事。分付。今番則設甕家。以油遮日排設。而該司擧行。極爲嘉尙。典設司下人等。原前例外。優數題給。政官牌招開政。加資及邊將。今日政擧行。又命書傳敎曰。本陵守僕。展拜各陵守僕。京事知守僕。本陵守護軍。各陵守護軍。竝考例施賞。書訖。命退。承史以次退出。
정조 7년
行都承旨沈豐之坐。行左承旨朴祐源坐。右承旨李亨元坐。左副承旨未差。右副承旨安聖彬坐直。同副承旨趙興鎭坐直。注書二員未差。假注書徐瀅修仕金孝建仕直。事變假注書崔重圭仕。
정조 7년
懿陵展拜後。奎章閣政院玉堂藥房口傳問安。答曰。知道。
정조 7년
傳于趙興鎭曰。百官插羽。
정조 7년
以守宮承旨傳香狀啓。傳于朴祐源曰。奉審以來。往來間南所衛將假承旨差下。使之守宮事。回諭。
정조 7년
以執義金載人牌不進罷職傳旨。傳于安聖彬曰。只推。
정조 7년
傳于趙興鎭曰。都承旨馳詣宗廟永寧殿。奉審以來。
정조 7년
以醴泉私奴羅戌介上言。傳于安聖彬曰。方閱獄案。欲爲處分而事係傷倫。更當理會判下。雖是四件內事。此上言姑爲勿施。戶房承旨以此。分付。
정조 7년
傳于趙興鎭曰。此時畿邑守令。何可一日在京。差使員中廣尹聞方下去。其餘差使員守令。別軍職上來守令。皆令待明朝下送。災邑民事。檢田時急。檢田之後。救荒又是次第事。向來飭敎。亦果何如。則豈或任其往來乎。以此意惕念知悉。後復不能申飭。道臣難免其責。以此令廟堂嚴飭。發巡何日爲之乎。亦令狀聞。以湖西民事。日前有關問之擧。而尙無一字狀啓何也。洪忠監司金文淳推考。更加申飭。災邑守令。勿爲輕易許由事。一體申明。嚴飭。
정조 7년
京畿監司松溪石橋監役將校工匠等姓名後錄狀啓。傳于趙興鎭曰。大松溪石橋重修時。訓鍊都監將校出身葛萬榮。楊州將校出身咸德新。副司果趙道燁等。竝邊將除授。石手邊首金大輝韓時雄吳奉天爲米布從厚題給。使本營擧行事。分付兵曹及畿營。
정조 7년
傳于趙興鎭曰。陵上莎草。各別守護。然後可無枯損之慮。令該曹嚴飭陵官。限解凍有無頉形止。間十日報于該曹。自該曹草記事。分付。承旨史官或中使宣傳官中續續奉審。徒貽陵屬之弊。着根間監役將校。間間輪回發送。與陵官眼同。以所送水車。汲水沾灑。以此都監都提調知悉着意。申飭事。遣史官。傳諭。將校下去時。戶曹給糧。兵曹給馬之意。一體知悉。
정조 7년
以市民梁宅基上言。傳于趙興鎭曰。戶判商量。從長草記。
정조 7년
以定州幼學洪宅柱上言。傳于趙興鎭曰。年前同道文臣徐懿修名字。因先朝飭敎。卽日改名。今此上言中改名之說。雖是法典之外。懿修事足可謗照。改名出帖之意。分付藝文館。
정조 7년
趙興鎭。以司僕寺內乘。以一二提調言啓曰。今此行幸時。本寺正當爲進鞭差備。而正金載人。移拜執義。其代令該曹。在京無故人。口傳差出。以爲差備之地。何如。傳曰。允。
정조 7년
吏曹口傳政事。以金和中爲司僕正。
정조 7년
兵曹口傳政事。副司果徐鼎修。
정조 7년
以全羅監司今九月朔進上石榴及九月令薦新石榴。節候尙早。未及成熟。限內不得封進。惶恐待罪事狀啓。傳于趙興鎭曰。勿待罪事。回諭。
정조 7년
傳于趙興鎭曰。坐直承上入侍。
정조 7년
趙興鎭。以弘文館言啓曰。本館上番。無他推移之員。不得已以下番姑陞入直之意。敢啓。傳曰。知道。
정조 7년
趙興鎭。以改修都監郞廳。以都提調言啓曰。因傳敎。畿營及楊州領役將校。別單書入之意。敢啓。傳曰。知道。各上弦弓一張賜給。
정조 7년
趙興鎭。以兵曹言啓曰。衛內衛外軍兵饋粥事。命下矣。依下敎。隨駕禁軍及駕後禁軍。武藝出身。武藝別監內吹兼內吹招搖旗手標下軍兵等處。設粥以饋之意。敢啓。傳曰。知道。
정조 7년
趙興鎭。以訓鍊都監言啓曰。今日行陣時。開正路祗迎香祝之際。五衛將李弘遂隨陪香官之後。馳突陣中。極爲驚駭。捉置陣上。而啓下節目中。昏夜混入之律至嚴。令該府考律勘處。何如。傳曰。允。卿之事。可謂擧職。此後益加修擧。可也。
정조 7년
趙興鎭。以訓鍊都監言啓曰。依傳敎。看役牌將本局別武士沈成雲。敎鍊官陞差之意。敢啓。傳曰。知道。有闕陞差乎。否則加出乎。加出前有禁令。日前禁將入侍。亦有下敎。卿等何不遵行乎。
정조 7년
趙興鎭。以訓鍊都監言啓曰。依下敎。衛內衛外隨駕將校軍兵等處。設粥分饋之意。敢啓。答曰。知道。
정조 7년
趙興鎭。以禁衛營言啓曰。依下敎。衛內本營將校軍兵及陣上將校軍兵等處。設粥分饋之意。敢啓。傳曰。知道。
정조 7년
趙興鎭。以守禦廳言啓曰。依傳敎。本廳招搖旗差備將校軍兵等處。設粥分饋之意。敢啓。傳曰。知道。
정조 7년
癸卯八月二十六日辰時。上詣元陵。展拜後還宮時。行都承旨沈豐之。行左承旨朴祐源。右承旨李亨元。左副承旨徐鼎修。右副承旨安聖彬。同副承旨趙興鎭。假注書徐瀅修金孝建。記事官李祖承李崑秀。以次侍立。上具翼善冠黲袍烏犀帶。乘輿出詣紅箭門外。降輿入就位。行四拜。仍詣陵上碑閣奉審。遂至紅箭門。乘輿還齋室。謂亨元曰。還宮時若値國忌。則插羽與否。必有前例。知奏。亨元出。問還奏曰。自前還宮時。未有不插羽之例云矣。上命書傳敎曰。百官插羽。鼓三嚴。上改具戎服。出齋室乘輿。至降輿所。降輿乘馬。命孝建。領議政進詣惠陵崇陵奉審之意。傳諭。又命亨元書傳敎曰。自陵洞口。至興仁之門捧上言。至晝停所入幄次。命亨元書傳敎曰。今番陵役。爲除畿民之弊。諸凡擧行。皆自京司措辦。差使員論賞一款。雖無可論。而職是本官。昨亦看役。楊州牧使兪彦鉉半熟馬一匹賜給。領役將校。自都監別單書啓。京畿監司沈頤之。依例大鹿皮一令賜給。又命書傳敎曰。右副承旨馳詣康陵泰陵。奉審以來。少頃。出幄次乘馬。至懿陵洞口。命書傳敎曰。昨過忌辰。今由洞口。懿陵當展拜。百官行禮。置之。遂詣懿陵紅箭門外。降馬乘輿。入小次。改具翼善冠黲袍烏犀帶。將詣版位。承史閣臣皆不能以淺淡服自隨。惟內局提調鄭民始。行都承旨沈豐之改着侍立。上命書傳敎曰。知申及提調事。極爲可嘉。各賜大鹿皮一令。其餘承旨閣臣。一竝從重推考。仍詣版位。行四拜。進詣陵上奉審。次詣碑閣丁字閣奉審。遂還小次。改具戎服。乘輿至紅箭門外。降輿乘馬。命書傳敎曰。懿陵守僕。守護軍依例施賞。出洞口至興仁之門外。命書傳敎曰。都承旨馳詣宗廟永寧殿。奉審以來。又命宣傳官。持信箭。往各陣令解嚴。又命記過人。一倂勿施。由興仁之門。入敦化門至協陽門外。降馬乘輿。還內。諸臣以次退出。
정조 7년
癸卯八月二十六日午時。上御誠正閣。戶房承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上命注書曰。汝往金奉朝賀致仁家。以爲甲子年改修都監時。先卿爲都提調。今番行幸時。卿之祗迎與否。予不得預知。未與同往陵所。奉審役處。是爲可恨之意。傳諭以來。賤臣承命往傳。上命書傳敎曰。今下上言一百九張。各該房抄啓。仍命退。承史以次退出。
정조 7년
癸卯八月二十六日申時。上御誠正閣。坐直承旨與閣臣入侍時。原任閣臣金宇鎭。同副承旨趙興鎭。假注書金孝建。記事官李崑秀尹行任。以次進伏訖。上命注書曰。汝往傳諭大臣。有何所答乎。賤臣對曰。臣承命傳諭于奉朝賀臣金致仁處。則以爲。適有身病。未得祗迎于陵下。方切惶悚之際。史官又此傳諭。尤不任萬萬悚仄之忱云矣。上謂宇鎭曰。何事如是速往乎。宇鎭曰。方當秋務。田政尤不可緩忽。故欲爲下往矣。上曰。廣州則不至太歉乎。宇鎭曰。中都十三面則未免慘凶矣。上曰。下往勉之。仍命退。諸臣以次退出。
정조 7년
癸卯八月二十六日酉時。上御誠正閣。坐直承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上曰。刑曹文案。今日內修正以納。畿營擊錚公事。明朝請坐前修納之意。分付。上命書傳敎曰。左副承旨聞有實𧏮。許遞。又命書傳敎曰。經宿行幸。陪班大小咸造。居在一舍之項。無意出肅。揆以分義。豈容如是乎。意謂雖不出肅。必當迎送郊外。自出宮時。屢次尋問。亦未見之。行吏曹判書金鍾秀。從重推考。情理難於離捨。肅命何故不爲。自政院另加催促。上來肅命。上來與否。卽爲知入。上命退。承史以次退出。
정조 7년
行都承旨沈豐之坐。左承旨李在學坐直。右承旨申大升坐。左副承旨未差。右副承旨安聖彬坐。同副承旨趙興鎭坐直。注書二員未差。假注書徐瀅修仕金孝建仕直。事變假注書金重圭仕。
정조 7년
大殿王大妃殿惠慶宮中宮殿。政院玉堂口傳問安。答曰。知道。
정조 7년
藥房都提調徐命善。提調鄭民始。副提調沈豐之啓曰。凌晨動駕。移次經宿。親董工役。而誠禮克伸。遍謁陵寢。而勞動亦多。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此。仰稟。答曰。知道。躬視工事。仍宿陵下。孺慕益覺莫逮。卿等次對時。同爲詣閤。宜矣。
정조 7년
趙興鎭啓曰。合辭方張之時。兩司無詣臺之員。事甚未安。除在外未肅拜。呈告人員。竝卽牌招。何如。傳曰。允。
정조 7년
趙興鎭啓曰。御營廳將官來言。今日本廳軍兵。日次私習云矣。敢啓。傳曰。停。
정조 7년
傳于趙興鎭曰。次對久未爲之。今因庭候。大臣諸宰皆已來會。再明日次對。進定於今日。
정조 7년
趙興鎭啓曰。今日次對。兩司當爲進參。除在外外。未肅拜。呈告人員。竝卽牌招。何如。傳曰。允。
정조 7년
傳于趙興鎭曰。左承旨許遞。前望單子入之。
정조 7년
承旨前望單子入之。朴天衡申大升落點。
정조 7년
李在學啓曰。新除授左承旨申大升。方在罷散中。何以爲之。敢稟。傳曰。敍用牌招。
정조 7년
沈豐之啓曰。新除授右副承旨朴天衡。時在慶尙道善山地。斯速乘馹上來事。下諭。何如。傳曰。許遞。前望單子入之。
정조 7년
傳于趙興鎭曰。右承旨許遞。前望單子入之。
정조 7년
趙興鎭啓曰。新除授左承旨李在學沈有鎭。卽爲牌招。以爲推移入直。而拘於廳規。不得請牌。何以爲之。敢稟。傳曰。牌招。
정조 7년
沈豐之啓曰。今此上言一百九張內。七十五張。以猥濫及違格撥去。三十四張。分下各該司次。捧入之意。敢啓。傳曰。知道。
정조 7년
以京畿監司擊錚罪人吳召史捧供啓本。傳于趙興鎭曰。令道臣詳査狀聞。
정조 7년
以京畿監司擊錚罪人李召史捧供啓本。傳于安聖彬曰。旣決之事。豈可成殺獄。此公事勿施。李召史處。更以此意。分付放送事。回諭。
정조 7년
以京畿監司擊錚罪人金龍碩捧供啓本。傳于趙興鎭曰。刷官崔益齡之作弊。曾已聞知。此必有苗脈之事。令道臣詳査。卽爲狀聞事。分付。此囚放送事。一體。分付。
정조 7년
以京畿監司擊錚罪人千召史捧供啓本。傳于趙興鎭曰。滯囚可悶。使之今日內。回諭。
정조 7년
以京畿監司擊錚罪人郭漢佐權民協等捧供啓本。傳于趙興鎭曰。今日內。回啓。
정조 7년
趙興鎭啓曰。以來初一日。輪對。取稟。傳曰。爲之。
정조 7년
以洪忠監司農形狀啓。傳于趙興鎭曰。依狀請施行事。令廟堂卽爲分付。面里分等。則取捨尤宜精詳。另加惕念事。亦爲申飭。
정조 7년
以左副承旨沈有鎭牌不進罷職傳旨。傳于趙興鎭曰。許遞。
정조 7년
安聖彬。以弘文館言啓曰。副校理姜忱柳孟養。修撰李昌漢。旣有只推之命。竝卽牌招察任。何如。傳曰。允。
정조 7년
安聖彬。以弘文館言啓曰。新除授校理金方行。時在洪忠道西原地。副修撰吳泰賢。時在全羅道泰仁地。經筵入番事緊。請竝斯速乘馹上來事。下諭。傳曰。依啓。
정조 7년
趙興鎭。以改修都監郞廳。以都提調言啓曰。本都監儀軌事目。參考前例。別單書入之意。敢啓。傳曰。知道。
정조 7년
趙興鎭。以內醫院官員。以都提調提調言啓曰。以鄭琬上言。傳曰。承傳豈有不下銓曹之理乎。重於此之罪犯。皆入歲抄。況於昨冬大赦。除非惡逆。則生前罪名。竝行蕩滌。見漏於銓曹。果何故也。當初罪名。又非關係隄防之事乎。令內醫院詳考草記事。命下矣。取考本院謄錄。則戊戌年本院草記啓曰。議藥同參鄭允協爲人妖妄。行止殊常。不可置之醫官之列。爲先汰去。何如。答曰。允。鄭允協何尙今偃息也。可謂漏網之甚者。決不可汰去而止。爲先削去名籍。永勿復屬。削籍便是削職。資級無可論矣。旣以削籍。便是削職。資級無可論爲敎。則事當竝捧削職傳旨。而其時政院。似以爲此與直削職名有異。只頒批旨於本院。而不爲捧傳旨於吏曹。以致初不擧論於歲抄而然矣。此外別無可據文跡之意。敢啓。傳曰。削籍旣與削職有異。政院之不捧傳旨。事勢固然。近來隄防。雖曰蕩然。此等賤微之徒。皆欲生心呼籲。若此不已。名入明義錄者。亦當上言申訴乎。然鄭允協旣無干違惡逆之跡。生前之削籍爲可。死後之追律不可。依前仍削院籍。資級使之無礙之意。分付。此後更以允協事。無論上言。或筵稟有登聞之擧。當嚴繩。以此載之院中日記。可也。
정조 7년
申大升。以備邊司言啓曰。洪忠兵使田文顯。以其老母病勢危重。連呈辭狀。揆以情理。有難强令察任。今姑許遞。何如。傳曰。向來濟牧之因病許遞。廟堂事難免曲循。此兵使旣稱親病。在朝家孝理之政。有難直令勿施。聞其親年。不至篤老。且今本道迎送之弊。不可不念。所謂親病。如不至難强。姑令察任之意。題送。可也。
정조 7년
趙興鎭。以兵曹言啓曰。今番陵幸時。隨駕將校軍兵各差備等犒饋。依定奪。以乾物分給之意。敢啓。傳曰。知道。
정조 7년
趙興鎭。以兵曹言啓曰。來九月十月當上番騎兵二百五十名。依定式本曹點考後。仍令該曹。襦衣題給之意。敢啓。傳曰。知道。
정조 7년
李在學。以兵曹言啓曰。新除授釜山僉使李潤謙。承重祖母今年八十四歲。法不當離捨遠赴。呈狀乞遞。邊將之親年七十五歲以上者。許遞其任。載在法典。依例改差。何如。傳曰。允。
정조 7년
趙興鎭。以刑曹言啓曰。今日動駕時。南部居咸興孫。擊錚於衛外。故取考其原情。則以爲。其祖道弘。以戊辰年御眞模寫事。與張敬周金喜誠。俱蒙邊將特除之恩。其後辛未年。更爲邊將調用事。命下。敬周喜誠。俱除僉使。喜誠又除縣監。而其祖道弘。獨漏於錄用之典。癸巳年。敬周子純秦。應會子渭發。又被收用之恩。其祖道弘。卽其一體之人。而其父厚喆。赤敗丐乞。幾至飢死之境。乞蒙斗料之澤云矣。今此興孫之呼籲。旣非四件中事。而係是干恩。極涉猥濫。原情勿施。自臣曹考律嚴勘。何如。傳曰。張敬周金喜誠咸道弘。俱有戊辰年御眞模寫之功。屢有收用之敎。曾所仰聆。且乙卯戊辰年同事之人。輒皆上言。多得許施之恩典。今不可以猥濫拔之。此則卿曹草記。未詳事例而然。不必論勘矣。令兵曹。相考前例。稟處。
정조 7년
趙興鎭。以訓鍊都監言啓曰。今番陵幸時。隨駕將校軍兵及武藝別監別技軍等犒饋。依定奪。以乾物磨鍊。分給之意。敢啓。傳曰。知道。
정조 7년
申大升。以禁衛營言啓曰。本營隨駕將校軍兵等處。依定奪。乾犒饋磨鍊。分給之意。敢啓。傳曰。知道
정조 7년
趙興鎭。以御營廳言啓曰。本廳隨駕將校軍兵等處。依定奪。乾犒饋磨鍊。分給之意。敢啓。傳曰。知道。
정조 7년
申大升。以摠戎廳言啓曰。今番隨駕。本廳招搖旗差備將校軍兵等犒饋。依傳敎以乾物磨鍊。分給之意。敢啓。傳曰。知道。
정조 7년
申大升。以守御廳言啓曰。今番隨駕。招搖旗差備將校軍兵等犒饋。依傳敎以乾物磨鍊。分給之意。敢啓。答曰。知道。
정조 7년
趙興鎭。以漢城府言啓曰。得接北部奉事安廷鐸牒報。則部屬舊里契任掌手本內。今月二十一日申時量。大熊一隻。自延曙驛轉入本洞。故民人等聚會驅逐之除。本洞居良人李德秀爲熊所囕。仍卽致死云。舊里契距京城十五里。則雖與城外近坊不同。而熊入里內。囕殺人命。旣係變異。則事在於二十一日。而二十四日。始爲牒報。萬萬稽緩。當該奉事安廷鐸。令該府拿問定罪。何如。傳曰。允。
정조 7년
趙興鎭。以義禁府言啓曰。時囚罪人趙思殷。依所照律勘放事。擧條。啓下矣。趙思殷依當初照律。笞四十收贖。附過還職。放送之意。敢啓。傳曰。知道。
정조 7년
趙興鎭。以義禁府言啓曰。加背梁前萬戶石錬光。以倉穀反作罪。拿問處之事。傳旨啓下。而家在慶尙道昌原地云。故知委起送。以爲待命拿囚之意。行會該道道臣矣。卽接慶尙監司李秉模牒報。則石錬光已爲身故云。勿論。何如。傳曰。允。
정조 7년
安聖彬。以刑曹言啓曰。今日動駕時。擊錚人等。所當依法例。刑推捧供。而齋日相値。先爲取招以入之意。敢啓。傳曰。知道。
정조 7년
安聖彬。以刑曹言啓曰。今日動駕時。黃海道平山居幼學申鳳朝。擊錚於衛外。故取考其原情。則其父宗賢。去年八月。以本府座首。謫于寧海。量移靑松地。而其祖母身死。歸葬間代謫給由事。爲請矣。宗賢引接亨夏於鄕廳。酒肴慰饋。出錢贐行。則其罪犯之至重。與亨夏無異。而其子敢以代配給由等說。肆然天聽者。萬萬痛惡。原情勿施。其猥濫之罪。自臣曹考律嚴處。何如。傳曰。允。
정조 7년
安聖彬。以刑曹言啓曰。今日動駕時。安州居金慶秋。以其父春同殺獄事。擊錚於衛外。所當捧供以入。而頃因本道錄啓。金春同劫奸金女。以致飮藥自裁。故自本曹。以嚴刑取服之意覆啓。而判付內。究厥所犯。極甚兇悖。斯速償命。以雪死者之冤。在所不容已。然旣非奸所之被捉。又無奸成之明證。只憑金女生前之言。遽然成獄。終欠審愼。令道臣更加詳査。必得其行淫之跡。然後仍卽出意見論理狀聞事。判下據。行會本道。而査案姑未上來云矣。本事未結末之前。其子之敢爲呼籲者。極涉猥越。原情內辭緣。勿施。何如。傳曰。允。
정조 7년
安聖彬。以刑曹言啓曰。今日動駕時。西部居童蒙朴喜仁。以其父聖樑僞造御寶事。擊錚於衛外。所當捧供以入。而聖樑屢年僞造。假作空名帖。前後行賣。殆至百餘張之多。僞寶僞印。現捉其家。捕廳推問。一一承款。移來本曹之後。敢生圖生之計。推諉於已死人安命寬。而捕廳招中。初無隄及命寬之事。買帖諸人。皆云買取於聖樑。則有何一分可明之端。而其子二人。迭相呼籲。故連爲草記勿施矣。今有此更爲登聞之擧。放恣無嚴。莫此爲甚。而以其年未滿。雖不得照法嚴勘。原情內辭緣。勿施。何如。傳曰。允。
정조 7년
安聖彬。以刑曹言啓曰。今日動駕時。長興居李云伊。擊錚於衛外。故取考其原情。則以爲。長興稅大同米。給船價四百兩。於京江船人黃仁德後。載到玄石。則仁德更索船價。監官格軍。結縛亂打。米八十一石。錢七十四兩。任意持去。故元穀因此無面。監色被拘戶曹。乞令推給云矣。旣非四件。而以如此瑣屑之事。肆然呼籲。極涉猥越。原情勿施。考律勘處。黃仁德之莫重稅穀。恣意勒奪者。果如原情內辭緣。則不可不依律嚴懲。自臣曹査實處之。何如。傳曰。允。
정조 7년
安聖彬。以刑曹言啓曰。今日動駕時。泗川居私奴乭無致。擊錚於衛外。故取考其原情。則以爲。其上典洪應宗。以泗川船人載來金德濡船卜。中道卸下。則德濡欲爲還推其半船價。呈狀秋曹。受杖拘囚。乞使其上典得還云矣。此事。月前因金德濡之呈狀。兩造査實。則洪應宗三兄弟。同食其船價。故使應宗之兄難。分數備給。而難潛自逃去。保授應宗。而應宗亦不備給。故纔以告隻。同往該縣懲捧之意。決折矣。今以詞訟間事。肆然天聽。固已猥濫。而變幻事實。粧撰爲說者。亦極痛駭。原情勿施。自臣曹考律嚴勘。何如。傳曰。不必自本曹照律。下送本道査處事。分付。
정조 7년
安聖彬。以刑曹言啓曰。今日動駕時。廣州僧戒芸。白活於衛外。而壬寅正月。以言語白活者。勿爲捧供事。旣有傳敎。捧供一款。非所可論。而戒芸曾以僧役事。再次擊錚。或配或刑矣。今又以僧役頉減事。有此萬萬無嚴之擧。不可尋常處之。自臣曹各別嚴刑。照法重繩。何如。傳曰。曾有勿捧供之命。不必捧供。而厥僧之叩錫着裟。散步田間。肆然白活之狀。極爲痛駭。豈可接置城中。下送本官。令該府尹査處。可也。
정조 7년
安聖彬。以刑曹言啓曰。今日動駕時。黃海道海州居私奴許無金。擊錚於衛外。而渠以徑斃罪人瑞集之奴。諺書原情內。以爲瑞集罪在罔赦。則家雖滅亡。固宜也。不然則特下處分。使生存上典。不棄於世云矣。瑞集何等凶逆。而因其徑斃。王章未伸。其爲失刑。孰甚於此。法綱解弛。隄防不嚴。至有此等呼籲之擧。固已萬萬驚心。而原情辭緣。亦極陰凶。有若無罪而致斃者然。究厥情狀。誠不勝駭惋。而此非愚蠢一奴子之所能辨者。必有同情指嗾之人。而反覆究問。終不直陳。平問之下。難以取服。各別嚴刑。期於得情後稟處。何如。傳曰。所謂生存上典。果指何人乎。瑞集則渠以發告之人。在當宥之科。而忽地自斃。到今不棄云云。所供誠極虛妄。自本曹更加詳覈。嚴處後。草記。可也。
정조 7년
安聖彬。以刑曹言啓曰。今日動駕時。慶州居崔仲男。擊錚於衛外。故取考其原情。則以爲。本府居鄭仲世。本以富人。戊戌年。租八十石納官賑給。己亥年。租六十石私賑。壬寅年。租四十石私賑。今四月。本面八夫結役次二百五十金補給民戶。又租三十石私自白給。其他周急恤窮之事。亦甚夥然。特爲大用云矣。往在壬寅年。今此仲男。以海夫情債防禁事。有所呼籲。故其時草記勿施。照律定配矣。曾未數年。不知懲畏。今又以此猥屑之說。敢爲登聞。渠以幺麽小民。旣非四件內事。又非切己之冤。而屢次天聽。若是無難。究其所爲。萬萬痛駭。且其原情。則列書各村十四人姓名。故問其諸人來否。則渠獨上來云。此必仲男徵斂各人。挺身自當。以爲憑藉討食之計者。情狀尤極巧惡。原情勿施。自臣曹考律嚴處。列名各人。令本道査實重勘之意。發關分付。何如。傳曰。自京司決折。不若付之本道。令道臣査處之意。分付。可也。
정조 7년
趙興鎭。以刑曹言啓曰。今日動駕時。抱川居李彦翼。擊錚於衛外。故取考其原情。則以爲。渠以璿派後裔。見充於選武守牒等役。故今四月。以此呼籲。査實頉給事判下。而本官謂以軍官異於軍役。論報營門。不爲許頉。乞蒙頉下云矣。軍官雖異賤役。彦翼果是璿派。則宜有分揀之道。更爲分付該道。使之許頉。而此非四件。不過呈訴營邑之事。則一年之內。兩次呼籲。驚動天聽者。揆以法綱。萬萬猥越。自臣曹考律勘處。何如。傳曰。不必勘處。徒煩編配。分付道臣。斯速決給。四件外煩籲之罪。自本曹懲治放送。可也。
정조 7년
趙興鎭。以刑曹言啓曰。因京畿監營擊錚罪人捧供啓本。傳曰。齋日無得用刑。況忌辰正日。事體反有重於齋日。申後亦不得用刑。以是刑曹則昨日不用刑。而觀此畿營狀本。如例用刑。事甚不察。該監司推考。其委折査問草記之意。分付刑曹事。命下矣。依傳敎。査問委折於京畿監司沈頤之處。則以爲。外道與京司異例。或値國忌正日。而有時急施刑之事。則申時以後。謂以罷齋。循例用刑。自是謬例。而昨日擊錚罪人等。有今日內捧供以入之命。故果於昨夜。施刑取招矣。今伏承査問之命。其因循謬例。昏憒不謹之失。無所逃罪。不勝惶隕震懍之至云矣。敢啓。傳曰。知道。
정조 7년
安聖彬。以刑曹言啓曰。今日動駕時。北部居閔召史。以其夫金廷周僞造關文事。擊錚於衛外。所當捧供以入。而金廷周僞造印信。假作關文。被捉捕廳。無辭自服。及到本曹。乃以都監印盜踏爲言。而僞關印跡。與都監印文不同。故完決成獄。已至多年。今夏其妻呼籲時。覆啓勿施矣。今又有登聞之擧。極涉猥越。原情內辭緣。勿施。何如。傳曰。更加量理草記。可也。
정조 7년
安聖彬。以刑曹言啓曰。今日動駕時。廣州居李召史。擊錚於衛外。故取考其原情。則以爲。其夫具仁遠。昨年以闕門投石。罪在極律。而其時仁遠則朝飯次。往于食主人家矣。只以見忤鄕所之故。名入於錄中。若蒙更査。則可得明辨云矣。具仁遠首倡作挐。投石闕門之罪。旣已承款結案。方待啓覆。而今其妻李召史。變幻事實。粧撰爲說。肆然天聽。萬萬無嚴。如此猥濫之類。不可以爲夫呼籲。有所參恕。原情勿施。其罪狀。自臣曹考律嚴處。何如。傳曰。此囚事。已於前廣尹登筵時。有筵敎及筵奏。自本曹往復前廣尹處。論理草記。可也。
정조 7년
刑曹啓目。全羅道錦山居良女朴召史擊錚云云。所供如此。上裁。何如。判付啓。下本道。取考文案。別具意見。論理狀聞爲良如敎。
정조 7년
刑曹啓目。黃海道鳳山居童蒙徐一金驚錚云云。所供如此。上裁。何如。判付啓。下本道。取考文案。別具意見。論理狀聞爲良如敎。
정조 7년
刑曹啓目。京畿安城良女金召史擊錚原情云云。所供如此。上裁。何如。判付啓。令道臣取考文案。別具意見。論理狀聞爲良如敎。
정조 7년
大司憲洪良浩。大司諫趙尙鎭。持平鄭在信。校理沈基泰。修撰林道浩。副修撰李鼎運啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱設鞫嚴問。快正王法。請物故罪人德相。亟施孥籍之典。答三司曰。不允。
정조 7년
大司憲洪良浩。大司諫趙尙鎭。持平鄭在信啓曰。彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令正府。更爲設鞫。夬正王法。答三司曰。不允。